b"\n_START_ARTICLE_\nCorredora (m\xc3\xa0quina de vapor)\n_START_PARAGRAPH_\nUna corredora o v\xc3\xa0lvula de corredora \xc3\xa9s un tipus de v\xc3\xa0lvula que fou molt usat en locomotores i m\xc3\xa0quines de vapor._NEWLINE_En un cilindre de doble efecte, una v\xc3\xa0lvula de corredora permet l'entrada de vapor a pressi\xc3\xb3 en una cara del pist\xc3\xb3 i la sortida del vapor expansionat de l'altra banda. De forma consecutiva i reiterada segons el moviment alternatiu i rectilini de la v\xc3\xa0lvula._NEWLINE_Una corredora es munta a l'interior de la caixa o col\xc2\xb7lector de vapor i es mou sobre una superf\xc3\xadcie plana i llisa accionada pel mecanisme de distribuci\xc3\xb3 a trav\xc3\xa9s d'una tija. _NEWLINE_La superf\xc3\xadcie anterior cont\xc3\xa9 els espiralls que connecten el cilindre amb un pist\xc3\xb3 de doble efecte. El moviment relatiu entre la corredora i els espiralls permet l'entrada i sortida del vapor de forma alterna en les dues cares del pist\xc3\xb3.\n_START_SECTION_\nDescripci\xc3\xb3\n_START_PARAGRAPH_\nUna corredora adopta la forma d'una pe\xc3\xa7a aproximadament prism\xc3\xa0tica amb una cara plana i llisa amb una depressi\xc3\xb3. A la part anterior, que constitueix la v\xc3\xa0lvula pr\xc3\xb2piament dita, hi va unida una tija d'accionament. Aquesta tija entra i surt del col\xc2\xb7lector de vapor i exigeix una estopada per a aconseguir l'estanquitat adequada._NEWLINE_(Una corredora podria descriure's com una mena de cullera quadrada que va obrint i tapant els orificis d'entrada i sortida del vapor, lliscant sobre una part plana formant cos amb el cilindre d'una m\xc3\xa0quina de vapor. El funcionament es pot veure en l'animaci\xc3\xb3 adjunta. Especialment en versi\xc3\xb3 ampliada. Una v\xc3\xa0lvula de corredora t\xc3\xa9 el mateix moviment alternatiu i fa la mateixa funci\xc3\xb3 que una v\xc3\xa0lvula de pist\xc3\xb3, per\xc3\xb2 \xc3\xa9s de forma diferent).\n_START_SECTION_\nCorredora simple\n_START_PARAGRAPH_\nEls models m\xc3\xa9s senzills de corredora s\xc3\xb3n els no-equilibrats. La pressi\xc3\xb3 de vapor actua, principalment, per una cara de la v\xc3\xa0lvula. Per la part on la v\xc3\xa0lvula no frega contra la superf\xc3\xadcie llisa que cont\xc3\xa9 els orificis (espiralls) d'entrada i sortida del vapor. Aix\xc3\xb2 permet una bona estanquitat perqu\xc3\xa8 la pressi\xc3\xb3 del vapor empeny la v\xc3\xa0lvula contra la superf\xc3\xadcie de fregament. Per\xc3\xb2 implica un esfor\xc3\xa7 de fricci\xc3\xb3 molt important, esfor\xc3\xa7 que absorbeix pot\xc3\xa8ncia i que provoca el desgast de la v\xc3\xa0lvula._NEWLINE_La superf\xc3\xadcie de fregament t\xc3\xa9 la forma aproximada d'un rectangle (considerant nom\xc3\xa9s el contorn amb un cert gruix).\n_START_SECTION_\nCorredora equilibrada\n_START_PARAGRAPH_\nUna corredora equilibrada est\xc3\xa0 dissenyada de manera que la pressi\xc3\xb3 de vapor no actui (o ho faci molt poc) en la cara que empenyeria la v\xc3\xa0lvula contra la superf\xc3\xadcie dels orificis de pas del vapor."